হজরত আয়েশা (রা.) থেকে বর্ণিত : এক ইহুদি মক্কায় ব্যবসা করত। যে রাতে রাসুলুল্লাহ (সা.) জন্মগ্রহণ করেন, সে রাতে সে কুরাইশের এক মজলিশে বলে, ‘হে কুরাইশদল! তোমাদের মধ্যে কি আজ রাতে কোনো সন্তান জন্মগ্রহণ করেছে?’ তারা বলল, আল্লাহর কসম, আমরা জানি না। সে বলল—‘আল্লাহু আকবার, তোমরা না জানলে কোনো সমস্যা নেই; তবে তোমরা দেখো ও স্মরণ রাখো, আমি যা বলছি। আজ রাতে এই শেষ উম্মতের নবী জন্মগ্রহণ করেছেন। তাঁর দুই কাঁধের মাঝখানে একটি নিদর্শন থাকবে, সেখানে কিছু চুলের গুচ্ছ রয়েছে, তা দেখতে ঘোড়ার কাঁধের চুলের মতো, তিনি দুই রাত দুধ পান করবেন না। তার কারণ, এক জিন তার আঙুল তাঁর মুখে প্রবেশ করিয়েছে, তাই তিনি দুধ পান করবেন না। ’ তখন তারা তার মজলিস সমাপ্ত করল, আর তার কথা শ্রবণ করে আশ্চর্য বোধ করল। তারা যখন বাড়ি ফিরল, প্রত্যেকে নিজের পরিবারকে সংবাদ দিল। তারা বলল, আজকে আবদুল্লাহ ইবনে আবদুল মুত্তালিবের এক সন্তান জন্মগ্রহণ করল। তারা তাঁর নাম মুহাম্মদ রাখল। কুরাইশ দল আবার একত্রিত হলো। তারা বলল, তোমরা কি ইহুদির কথা শ্রবণ করেছ, আর তোমরা কি জানো অমুখ বাচ্চার জন্মের কথা। তখন তারা ইহুদির কাছে গেল। আর তাকে তাঁর জন্মের সংবাদ দিল। তখন সে বলল, তোমরা আমাকে নিয়ে তাঁর কাছে যাও, তখন তারা তাকে আমিনার সেখানে প্রবেশ করাল, আর সে বলল, আপনার ছেলেকে আমাদের সামনে বের করুন, তখন তিনি বের করলেন, আর সে তাঁর পিঠ দেখল। তখন সেই নিদর্শন দেখতে পেল, সঙ্গে সঙ্গে ইহুদি বেহুঁশ হলো। তারা বলল, তুমি ধ্বংস হও! তখন সে বলল, আল্লাহর কসম! নবুয়ত বনি ইসরাইল থেকে চলে গেল; তাই তোমরা—হে কুরাইশ দল! শান্তি পেলে। আর আল্লাহর কসম! সে তোমাদের ওপর আক্রমণ করবে, তাঁর সংবাদ পূর্ব থেকে পশ্চিমে পৌঁছে যাবে। (মুসতাদরাকে হাকিম, হাদিস : ৪১৭৭)